***ВЕТУХНОЎКА***

 *Ветухноўка* – былая вёска ў Высакаборскім сельскім Савеце, за 15 кіламетраў на паўночны ўсход ад Краснаполля. Рэльеф раўнінны. На поўнач межавала з лесам.

Транспартныя сувязі праходзілі па мясцовай дарозе праз былыя вёскі Сувораўка, Аляксандраўка-2, Аляксандраўка-1 і далей па шашы Хоцімск – Краснаполле. Уваходзіла вёска ў склад саўгаса “Палужскі” (цэнтр – в.Палуж-1).

 Складалася з амаль прамалінейнай кароткай вуліцы, арыентаванай з паўднёвага захаду на паўднёвы ўсход.

 Вядома Ветухноўка з пачатку 19 стагоддзя, як вёска Ведухна. Налічвалася тады 8 двароў і пражывала 18 жыхароў. Уваходзіла ў Палужскую воласць. У 1909 г. - 14 двароў, 85 жыхароў.

 У 1926 г. - 16 двароў і 102 жыхары.

 У гады Вялікай Айчыннай вайны са жніўня 1941 па 1кастрычніка 1943г. вёска была акупіравана нямецка-фашысцкімі захопнікамі.

 У 1986 годзе налічваецца 2 гаспадаркі і 5 жыхароў.

 Пасля катастрофы 1986 года на Чарнобыльскай атамнай электрастанцыі вёска была адселена ў сувязі з радыяцыйным забруджаннем.